渡錢塘江
作者：徐照
朝代：宋

paragraphs: 怒潮出海門，巨浪貼天白。
阿香擊鼓喧，地軸忽崩坼。
大令虬與龍，讋畏改窟宅。
千艘未敢前，長年面憂色。
水程八十里，動有千里隔。
飛櫓更無常，身世難可測。
縛纜廟山脚，炊煙岸連碧。
天無砲車雲，風響稍自激。
低回兀小篷，滉漾任所適。
青瑶沐金蟾，四向山絕跡。
仰面觀斗柄，意可曉南北。
吳橋淮楚棹，盡爲聲利役。
天公憫我憂，江水平如席。
何年變平陸，險危免經歷。
遥遥星火紅，知近人家側。
驚喜愧老奴，夢遠鼻吹息。